text: Stor våbentransport afsløret ved grænsen 
  17 november 2010 kl. 16.29
  Tre nordmænd er fængslet i Sønderborg efter smugleri af cirka 20 østeuropæiske skydevåben.
  Cirka 20 skydevåben lå der i den bil, som tre nordmænd blev stoppet i ved den dansk-tyske grænse i Sønderjylland.
  De farlige ting er angiveligt købt i Østeuropa, og politiet mener, at varerne var bestemt for mændenes hjemland.
  I et grundlovsforhør onsdag er mændene blevet varetægtsfængslet i to uger, oplyser Syd- og Sønderjyllands Politi.
  Dommeren mener, at der er begrundet mistanke om, at de har overtrådt våbenloven - men politiet har rejst sigtelse efter den strengere våbenparagraf i straffeloven.
  Det var tilsyneladende lidt af en tilfældighed, at medarbejdere i Skat og politifolk tirsdag eftermiddag besluttede at se nærmere på den store personbil.
  Ud over skydevåben lå der knive, bajonetter, knojern og andre ting i bilen.
  Mændene, der er mellem 30 og 45 år, har erkendt de faktiske forhold. De har ikke kæret dommerens kendelse i grundlovsforhøret til landsretten, oplyser politiet.
  De mange skydevåben kan ikke umiddelbart bruges. De er plomberet.
  